Den danske skuespiller Kim Bodnia har i denne uge forklaret til et israelsk magasin, at han droppede hovedrollen til tredje sæson af tv-serien ’Broen’, fordi han som jøde »ikke følte sig særlig sikker« i Malmø.

Freddy Gellberg, du er næstformand i Judiska Församlingen i Malmø, og du mener, at Kim Bodnia tager fejl – hvorfor?

»Malmø er ikke mere usikker for jøder at opholde sig i end andre byer. Malmø har måske fået et rygte, der går på, at det er en by med megen antisemitisme, men vi har ikke et større problem end andre. Det betyder ikke, at der ikke er et problem med antisemitisme. Men man skal ikke overdrive problemet«.